Spoorbou-maatskappy bring kontantinspuiting vir kus - Infrastructure - Erongo
Wednesday, April 21st, 2021 17:23:14
Die opgradering van die spoorlyn tussen Walvisbaai en Swakopmund is 'n lewensaar vir die kus se besighede.
06 April 2021 | Infrastructure
Johan Laubscher; D&M Rail Construction; "… ons het reeds meer as N$1 miljoen per maand aan die betrokke kontrakteurs bestee…"
D&M Rail Construction werkers besig met die rehabilitasie van 52 km se spoorlyn tussen Walvisbaai en Swakopmund. Foto Otis Daniels
D&M Rail Construction, wat deur die jare heen spoorlyne van meer as 600 km in Namibië aangelê en onderhou het, is nou verantwoordelik vir die rehabilitasie van 52 km se spoorlyn tussen Walvisbaai en Swakopmund.
Oor die bestek van 13 maande sal bestaande spore en dwarslêers verwyder en vervang word. Dié stap word gedoen om 'n wêreldklas, goed funksionerende spoorwegstelsel te verseker wat noodsaaklik is vir die regering se visie om te verseker dat Namibië 'n logistieke middelpunt word wat die Suider-Afrikaanse Ontwikkelingsgemeenskap (SADC) met internasionale markte verbind.
Die indiensneming van meer as 250 personeellede gaan 'n waardevolle bydrae tot die plaaslike ekonomie lewer en sal ook 'n impak op verskeie ander sektore hê, sê die maatskappy se bedryfshoof, Johan Laubscher.
"D&M Rail gebruik hoofsaaklik plaaslike kontrakteurs om noodsaaklike goedere en dienste te lewer. Dit het verseker dat die maatskappy die afgelope vyf maande, vandat ons 'n kantoor op Swakopmund gevestig het, reeds meer as N$1 miljoen per maand aan dié betrokke kontrakteurs bestee het. Dit kom neer op meer as N$5 miljoen tot dusver," het hy gesê. "Voorts dra dit ook by tot die ekonomie van die streek.
"Ons is deeglik bewus van die impak wat Covid-19 op die streek se ekonomie gehad het en vertrou dat ons bydrae verligting sal bring. Ons bly verbind tot die skepping van werksgeleenthede en die sosioëkonomiese ontwikkeling van die gemeenskappe waarin ons werk," het hy gesê.
Met die projek bied die onderneming ongeveer 250 direkte en indirekte werksgeleenthede waarvan die meeste vir inwoners aan die kus geoormerk is.
Laubscher het verduidelik alhoewel D&M Rail Construction 'n subkontrakteur van die hoofkontrakteur is en slegs oor 20% van die kontrak beskik, bring die maatskappy spoorwegingenieurs en tegnici met ongeëwenaarde ervaring na die projek om te verseker dat dit suksesvol is.
Volgens MC Kooper, D&M Rail se menslike hulpbronnebestuurder, verskaf die maatskappy tans werk aan 54 mense wat spoorlyne lê, algemene werkers en ander bekwame werknemers vanaf Otjiwarongo, Otavi, Ondangwa, Tsumeb, Kalkfeld en Omaruru.
"Die res van die arbeidsmag word uit die streek verkry. Ons tegniese spanne is baie ervare en het aan verskillende soortgelyke spoorwegrehabilitasieprojekte oraloor die land gewerk. Dit is van kritieke belang om aan die hoë tegniese standaarde sowel as streng spertye en begrotings te voldoen."
Daarbenewens het die maatskappy van die ervare algemene werkers wie se kontrakte in 2019 geëindig het vir hierdie projek indiens geneem om ander werkers wat uit die plaaslike omgewing gewerf is, te motiveer.
Vyf nuut aangestelde werkers uit die streek het reeds sertifikate van bekwaamheid verwerf ná hulle eksterne praktiese en teoretiese opleiding in swaar masjinerie voltooi het.
Die maatskappy werk in samewerking met die ministerie van arbeid aan die identifisering en werwing van plaaslike personeel.
Agt werkers het ook vier dae eksterne opleiding as veiligheidsverteenwoordigers, noodhulppersoneel en brandweermanne gedurende November 2020 suksesvol voltooi.
Nog sewe vroulike werknemers het 'n eksterne praktiese en teoretiese opleiding van vyf dae as veiligheidsbeamptes in Desember verlede jaar suksesvol voltooi.